Mil-lejla fl-Olanda, in-nies mhux se jkunu jistgħu joħorġu mid-dar bejn id-9 ta' filgħaxija u l-4:30 ta' filgħodu. Dan hekk kif l-awtoritajiet Olandiżi daħħlu fis-seħħ aktar miżuri sabiex jikkontrollaw il-firxa tal-coronavirus. Il-curfew Olandiż wasal hekk kif feġġ dibattitu dwar jekk għandhomx jidħlu miżuri simili f'Malta – anke jekk m'hemm l-ebda indikazzjoni li dan se jseħħ. L-Assoċjazzjoni Medika Maltija qed tinsisti li għandu jkun hemm curfew wara d-9pm il-Ġimgħa, is-Sibt u l-Ħadd mill-anqas sa żmien il-Karnival. Il-MAM trid li kulħadd ikun id-dar sad-9pm fi tmiem il-ġimgħa Min-naħa l-oħra, però, l-Assoċjazzjoni Maltija għal-Lukandi u r-Ristoranti qed tinsisti li minflok għandu jiżdied l-infurzar. Jiżdied l-infurzar, mhux tordna lin-nies ikunu d-dar sad-9pm – MHRA L-awtoritajiet Olandiżi qalu li persuni li jinqabdu barra f'dawk il-ħinijiet ikun jaqbel li jkollhom raġuni valida speċjalment jekk ikunu barra minħabba xogħol. Infatti dawk li jkunu barra bejn id-9 pm u l-4:30 am, minħabba x-xogħol tagħhom, irid ikollhom ittra iffirmata mingħand min iħaddimhom li tikkonferma r-raġuni għalfejn jinsabu barra. Se jkun hemm eċċezzjoni f'każi ta' emerġenza, funerali, proċeduri tal-qorti, safar u anke min joħroġ il-kelb għal xi mixja. Bħala parti mill-miżuri l-awtoritajiet Olandiżi waqqfu wkoll titjiriet minn u lejn pajjiżi li huma meqjusa ta' riskju kbir. Din il-miżuri tibqa' fis-seħħ għal perjodu ta' xahar.